# Nemateleotris

Nemateleotris és un gènere de peixos dard, de la família Ptereleotridae. Són peixos molt vistosos i tímids, que viuen en forats a la roca i s'amaguen ràpidament al mínim senyal de perill.

## Taxonomia

El Registre Mundial d'Espècies Marines accepta aquestes espècies en el gènere:
* Nemateleotris decora. Randall & Allen, 1973
* Nemateleotris helfrichi. Randall & Allen, 1973
* Nemateleotris magnifica. Fowler, 1938
* Nemateleotris decora
* Nemateleotris helfrichi
* Nemateleotris magnifica

## Morfologia

Cos estret i allargat. Primera aleta dorsal molt llarga i punxeguda, formada per radis allargassats, que pot ser desplegada a voluntat per l'animal. Aquesta aleta s'utilitza per a advertir de la seua presència i per a ancorar-se, quan s'arrecera en els caus.
Fan entre els 6 cm de llarg de l'espècie N. helfrichi, fins als 9 cm de les altres dues espècies.

## Hàbitat i distribució

Escull marí tropical. De 22 a 28 °C. Part superior de pendents d'escull exterior. Pegats d'arena i enderroc. Sovint en coves o lleixes amb fons d'arena, en parets. També fons durs i oberts a la base dels esculls. Zones protegides d'esculls. Prefereixen aigües clares i amb corrents.
Espècies bentopelàgiques. D'adults viuen en parelles en forats de la roca, suspesos sobre el cau enfront del corrent. A vegades diversos individus comparteixen el mateix forat, especialment els jóvens.
Profunditat: De 6 a 90 m.
Distribució: De 16°N a 28°S. Oceà Indo-Pacífic. D'Àfrica oriental a Hawaii, al nord fins a les Ryukyu, al sud fins a Nova Caledònia, i en tota Micronèsia.

## Alimentació

Passegen a mig metre del fons, de cara al corrent, per atrapar zooplàncton, copèpodes i larves de crustacis.

## Reproducció

Espècies ovípares i monògames. La reproducció en captivitat n'és difícil, però no impossible. La major complicació és criar-ne els alevins.

## Manteniment en aquari

Gènere indicat per al seu manteniment en aquari d'escull. Se'ls ha de proveir de zones amb corrents i ben oxigenades. Com que són tímids, també se'ls dotarà d'amagatalls i zones ombrívoles.
Són tolerants amb la resta de companys d'un aquari d'escull. S'ha d'evitar ajuntar-los, tant amb anemones, que podrien atrapar-los, com amb espècies agressives de peixos, que els obligarien a arrecerar-se en amagats la major part del temps.
Els espècimens del comerç de aquariofília solen estar habituats a alimentar-se amb mysis i artèmia congelats. També accepten aliment en escates. Es pot complementar la dieta amb gamba crua, calamars o peix blanc trossejats. A l'hora d'alimentar-los, s'ha de tenir en compte que no agafen l'aliment caigut al substrat. També cal considerar que no disputa l'aliment enfront d'altres espècies, la qual cosa, a voltes, pot portar-los a la inanició i la mort.

## Referències

* ↑ Bailly, N. (2013). Nemateleotris. In: Froese, R. and D. Pauly. Editors. (2013) FishBase. Accessed through: World Register of Marine Species at http://www.marinespecies.org/aphia.php?p=taxdetails&id=204235 Consultat el 24 de gener de 2014.
* ↑ Burgess, W.E., H.R. Axelrod and R.E. Hunziker III 1990 Dr. Burgess's Atlas der Meerwasser Aquarium Fische. Bede Verlag, Kollnburg, Germany.   http://www.fishbase.org/references/FBRefSummary.php?id=2272 External link.
* ↑ Randall, J.E. and M. Goren 1993 A review of the gobioid fishes of the Maldives. Ichthyol. Bull. J.L.B. Smith Inst. Ichthyol. (58):1-37, 5 pls. (Ref. 9360)   http://www.fishbase.org/references/FBRefSummary.php?id=9360&speccode=12694 External link.
* ↑ http://fishbase.se/Country/CountryList.php?ID=6616&GenusName=Nemateleotris&SpeciesName=decora
* ↑ Thresher, R.E. and P.L. Colin 1986 Trophic structure, diversity and abundance of fishes of the deep reef (30-300 m) at Enewetak, Marshall Islands. Bull. Mar. Sci. 38(1):253-272.
* ↑ Debelius, Helmut. Guia d'espècies de l'escull Àsia-Pacífic. IKAN. 2001.
* ↑ Aquanovel.com

## Bibliografia

* Sprung, Julian i Delbeek, J.Charles. (1994) The Reef Aquarium. Ricordea Publishing. (en anglès)
* Debelius, Helmut. (2001) Guia d'espècies de l'escull Àsia-Pacífic. IKAN.
* Nilsen, A.J. i Fossa, S.A. (2002) Reef Secrets. TFH Publications. (en anglès)
* Michael, Scott W. (2005) Reef aquarium fishes. Microcosm.T.F.H. (en anglès)
* Allen, Steenn, Humann & DeLoach. (2003) Reef fish identification: Tropical Pacific. New World Publications. (en anglès)